SKRIFTLIG FORESPØRGSEL E-3130/02

af Ilda Figueiredo (GUE/NGL) til Kommissionen

(4. november 2002)

Om: Forhandlingerne om den almindelige overenskomst om handel med tjenesteydelser som led i WTO

Kommissionen deltager for øjeblikket i WTO-forhandlingerne om en almindelig overenskomst om handel med tjenesteydelser (GATS) i forlængelse af konklusionerne fra ministermødet i Doha. På denne baggrund bedes Kommissionen besvare følgende:

1. Hvor langt er man nået på nuværende tidspunkt og hvilke udsigter er der efter Kommissionens mening for forhandlingerne og især for, at målsætningerne kan opfyldes? Hvilke forslag har Kommissionen forelagt tredjelande, og hvilke forslag har disse stillet EU-landene i spørgsmålet om liberalisering af tjenesteydelserne?

2. Kan Kommissionen give en systematisk oversigt over, hvilke aftaler om liberalisering af tjenesteydelser (eventuelt opdelt efter sektor) som allerede er indgået, eller over igangværende forhandlinger med tredjelande, som finder sted på to- eller flersidet plan?

Svar afgivet på Kommissionens vegne af Pascal Lamy

(7. januar 2003)

1. I den erklæring om tjenesteydelser, ministrene vedtog i Doha, opfordrer de til, at de første anmodninger om særlige forpligtelser fra andre medlemmer indsendes inden den 30. juni 2002, og at de første tilbud til andre medlemmer fremsættes inden den 31. marts 2003. I overensstemmelse med dette mandat fremsendte EF og EF's medlemsstater i begyndelsen af juli 2002 de første anmodninger til 109 andre WTO-medlemmer. EF har til gengæld indtil nu modtaget 22 første anmodninger fra tredjelande (14 fra udviklingslande og nye vækstøkonomier), som ønsker yderligere adgang til EF's tjenesteydelsesmarked. Andre lande er i øjeblikket ved at forberede deres første anmodninger, og der ventes derfor at blive fremsendt yderligere anmodninger i de kommende måneder.

Kommissionen er sammen med medlemsstaterne i færd med at analysere de indkomne anmodninger. Kommissionen har offentliggjort et omfattende høringsdokument angående de indkomne anmodninger med henblik på at indhente offentlighedens mening om, hvordan EU skal besvare disse anmodninger i sit første tilbud. I tilbuddet vil medlemmerne meddele handelspartnerne, hvilke forbedringer de er indstillet på at foretage med hensyn til markedsadgang og ikke-diskriminerende behandling.

Hvad angår multilaterale samtaler om tjenesteydelser, omfatter den almindelige overenskomst om handel med tjenesteydelser (GATS), der blev indgået under Uruguay-runden, og de forhandlinger om tjenesteydelser, der i øjeblikket fortsætter i henhold til Doha-dagsordenen for udvikling, en hel række tjenesteydelsessektorer. Som verdens førende eksportør af tjenesteydelser har EF stor interesse i at åbne verdensmarkederne yderligere for handel med tjenesteydelser. For flere oplysninger om EF's anmodninger henvises det ærede medlem til Kommissionens svar på skriftlig forespørgsel P-2621/02 fra Maurizio Turco(1) og det resumé af anmodningerne, der er offentliggjort på Generaldirektoratet for Handels websted (http://europa.eu.int/comm/trade/).

2. EF har allerede undertegnet en række multilaterale eller bilaterale aftaler med mange lande, som også omfatter tjenesteydelser, herunder aftalen om det europæiske økonomiske samarbejdsområde (med Norge, Liechtenstein og Island), de såkaldte Europa-aftaler med de 11 kandidatlande, stabiliserings- og associeringsaftaler med Den Tidligere Jugoslaviske Republik Makedonien (FYROM) og Kroatien og aftaler med Mexico og Chile (sidstnævnte blev undertegnet den 18. november 2002). Det skal nævnes, at aftalen med Mexico indeholder krav om, at parterne overvejer at tage skridt til yderligere liberalisering inden februar 2004.

Der er tale om aftaler, som ikke er specifikke for bestemte sektorer, men som i væsentlig grad omfatter samme udvalg af sektorer som GATS (med undtagelse af audiovisuelle tjenesteydelser) for at opfylde kravene i artikel V i GATS, hvorefter regionale handelsaftaler skal have en betydelig sektordækning, dække alle former for levering af tjenesteydelser og indeholde bestemmelser om forbud mod eller afskaffelse af al forskelsbehandling.

EF er desuden i færd med at forhandle om frihandelsaftaler med Mercosur, Samarbejdsrådet for Golfstaterne (GCC), Schweiz og Tyrkiet.

Forhandlingerne mellem EU og Mercosur (Brasilien, Argentina, Paraguay og Uruguay) begyndte i juni 2000 og sigter mod en biregional handels- og samarbejdsaftale. Handelselementet omfatter også liberalisering af handelen med varer og tjenesteydelser mellem EU og Mercosur i overensstemmelse med WTO's regler for frihandelsområder.

Samarbejdsaftalen mellem EF og GCC fra 1989 indeholdt en forpligtelse for begge parter til at indlede forhandlinger om en frihandelsaftale. Sådanne forhandlinger blev indledt i 1990, men gik snart i stå. For at puste nyt liv i forhandlingerne og afslutte dem udarbejdede Kommissionen et helt nyt forhandlingsmandat, som også kunne omfatte tjenesteydelser og andre områder, der er indføjet i de seneste frihandelsaftaler. Rådet godkendte det nye mandat i juli 2001. Efter godkendelsen af det nye mandat blev forhandlingerne genoptaget og er nu undervejs.

I henhold til en fælles erklæring vedtaget i 1999 indledte EF forhandlinger med Schweiz i juli 2002 med henblik på indgåelse af en frihandelsaftale om tjenesteydelser. Kommissionens forhandlingsmandat omfatter en aftale med en bred sektordækning og baseret på fuld udvidelse af EF's regelværk til Schweiz, herunder alle relevante ledsageforanstaltninger. Parterne har afholdt to samtalerunder med henblik på at få klarlagt eventuelle spørgsmål fra schweizisk side angående regelværket og arten af den aftale, der skal indgås.

Associeringsrådet EF-Tyrkiet besluttede ved afgørelse nr. 2/2000(2) at indlede forhandlinger om liberalisering af tjenesteydelser og gensidig åbning af markederne for offentlige indkøb mellem EF og Tyrkiet. Parterne har haft tre samtalerunder.

I forbindelse med den regionale ramme, der blev lanceret i november 1995 mellem EF og EF's tolv Middelhavspartnere (Marokko, Algeriet, Tunesien, Egypten, Israel, Jordan, Den Palæstinensiske Myndighed, Libanon, Syrien, Tyrkiet, Cypern og Malta) om liberalisering af handelen i hele Euro-Middelhavsområdet, har EF indgået associeringsaftaler med alle sine partnere i Middelhavsområdet og Mellemøsten (MED-landene), bortset fra Syrien (der er forhandlinger i gang). Alle associeringsaftaler omfatter handel med tjenesteydelser, idet de indeholder bestemmelser om fremtidig liberalisering af handelen med tjenesteydelser mellem EF og EF's partnere.

EF har også indgået en aftale med Sydafrika om liberalisering af handelen med varer mellem de to parter, og aftalen indeholder bestemmelser om fremtidig liberalisering af handelen med tjenesteydelser på samme måde som for MED-landene.

Den 17. juni 2002 nåede Rådet til politisk enighed om forhandlingsdirektiverne for en handels- og samarbejdsaftale med Iran. Forhandlinger og indgåelse af en aftale vil være et middel til at skabe økonomisk udveksling og samarbejde med Iran og bidrage til processen for politiske og økonomiske reformer. Hvad tjenesteydelser angår, vil aftalen indeholde bestemmelser om rammer for en gradvis liberalisering.

Endelig vedtog Rådet (almindelige anliggender) den 21. oktober 2002 et mandat for en fremtidig stabiliserings- og associeringsaftale med Albanien. Der vil blive indledt forhandlinger i slutningen af januar 2003.

(1) EUT C 137 E af 12.6.2003, s. 99.

(2) EFT L 138 af 9.6.2000.